钦定古今图书集成/理学汇编/学行典/第263卷 > 褚伯玉
## 钦定古今图书集成/理学汇编/学行典/第263卷 > 褚伯玉

按《南齐书高逸传》：“褚伯玉，字元璩，吴郡钱唐人也。高
祖含，始平太守。父逖，征虏参军。伯玉少有隐操，寡嗜
欲。年十八，父为之婚，妇入前门，伯玉从后门出，遂往。
剡居瀑布山，性耐寒暑，时人比之王仲都。在山三十
馀年，隔绝人物。王僧达为吴郡，苦礼致之，伯玉不得
已，停郡信宿，裁交数言而退。宁朔将军丘珍孙与僧”
《达书》曰：“闻褚先生出居贵馆，此子灭景云栖，不事王
侯，抗高木食，有年载矣。自非折节好贤，何以致之？昔
文举栖冶城，安道入昌门，于兹而三焉。夫却粒之士，
餐霞之人，乃可暂致，不宜久羁。君当思遂其高步，成
其羽化，望其还策之日，暂纡清尘，亦愿助为譬说。”僧
达答曰：“褚先生从白云游旧矣。古之逸民，或留虑儿
女，或使华阴成市，而此子索然，唯朋松石，介于孤峰
绝岭者，积数十载。近故要其来此，冀慰日夜。比谈讨
芝桂，借访荔萝，若已窥烟液，临沧洲矣。知君欲见之，
辄当申譬。”宋孝建二年，散骑常侍乐询行风俗，表荐
伯玉，加征聘本州议曹从事，不就。太祖即位，手诏吴、
会二郡，以礼迎遣，又辞疾。上不欲违其志，敕于剡白
石山立“太平馆”居之。建元元年卒，年八十六。常居一
楼上，仍葬楼所。孔稚珪从其受道法，为于馆侧立碑。